Omnibus sancte ecclesie filiis presentibus et futuris notum facimus quod Guido Eschalagras et uxor ejus Aalasi dederunt Deo et sancte Marie de Firmitate et monachis ejusdem loci medietatem territorii de Monte Lupino. Notandum vero quod predictus Eschalagras predictam terram accepit in matrimonio uxoris sue Aalasie ab Hugone Martino Castelli Novi qui fuit pater ejusdem Aalasie. Sciendum tamen quod predictum territorium debebat censum eminam leguminis Galterio de Perrei sed Petronilla, mater predicte Aalasie, post mortem Hugonis Martini, mariti sui, accepit in vadimonio antefatum censum a predicto Galterio de Perrei quando ipse Galterius ivit Jherusalem. Hujus rei testes: Letaldus, archipresbiter de Senvinis, Galterius de Bertre, Constantinus presbiter, Bernardus Freschet.